Urbanus episcopus, servus servorum Dei: venerabili fratri..... archiepiscopo Bisuntino, salutem et apostolicam benedictionem. Ad audientiam nostram fide digna relatione pervenit quod dudum nobiles viri, Simon de S. Albano miles, ac Hugo de Binant domicellus tue diecesis, nonnulla jocalia argentea et aliarum specierum ad monasterium S. Germani Autissiodor. spectantia, Deo et eidem S. Germano dedicata, que pro magna necessitate Parisius deportata fuerant, dum per quosdam cives Autiss. ad civitatem Autiss. reportarentur per violentiam ausu sacrilego, moreque predonico abstulerunt et ea detinuerunt et detinent occupata, in animarum suarum periculum, et prefati monasterii gravissimum detrimentum, super quibus fuit a nobis justitie remedium postulatum. Nos autem, cum eisdem mitius quam per viam justitie, si humiliter patere voluerunt agere intendentes, voluimus tueque fraternitati mandamus, quatenus nobiles ipsos ex parte nostra amicabiliter requiras et moneas, ut ipsorum honori et animarum saluti salubriter providentes, predicta jocalia libere restituant monasterio prelibato, et si eos ad hujusmodi liberam restitutionem inducere non valeres, per dilectos filios.... abbatem et conventum dicti monasterii eisdem nobilibus dari faciemus aliquam congruam pecunie quantitatem, de qua tractes cum ipsis, nobisque intentionem et responsionem eorum non differas intimare, quia si se duros et pertinaces in hac parte reddiderint, contra eos, prout expedire viderimus, procedemus. Datum Avinione, decimo kal. februarii, pontificatus nostri anno quarto. A. Defabrica.